[{"text_idx": "#000000", "text": "\u201cEuskal Burial\u201d baten antzera, radar guztietatik kanpo, ia anonimatu osoan aritzen da Xabier Bastida Abaunz azkoitarra bere logelatik. Inolako promoziorik egin gabe, bere elektronika doinu misteriotsuak tarteka Soundcloud plataformara igotzen ditu, beste dimentsio bateko mezuak bailiran. Orain, non eta Brooklyngo Jollies diskoetxeari esker, Ilunpean arnas hotsa entzuten bere lehen argitalpen fisikoa argitaratu du, opari baten modura. Radarraren seinaleak ustekabean harrapatu gaitu erabat. Ez ginen prest maila honetako lan eder, sendo eta zirraragarria jasotzeko. Kuriositateak jaten gaituela, berarekin kontaktuan jarri eta hona hemen kontatu diguna."}, {"text_idx": "#000002", "text": "Zure ibilbide eta izaera artistikoa nolabait kokatzearren, noiz eta nola piztu zen zugan musikarekiko grina eta, era berean, zeure musika egiten hasteko asmoa?\nHardcore, post-rock eta metal musika nituen gogoko hasiera batean. Gure inguruan Lisabo\u0308 eta, bereziki, Dut-en jarraitzaile sutsua nintzen, haien kontzertu guztietara joaten ginen koadrilakoak. Gero hip-hopera pasa nintzen, El-P, Cannibal Ox, Solo los Solo eta antzekoek ahobete hortz utzi ninduten eta buru belarri murgildu nintzen mundu horretan. Handik dubstep eta grime estiloen ildoa jarraitzen eta sakontzen hasi nintzen, Night Slugs, Hyperdub, Planet Mu, Tri Angle zigiluak, post-dubstep, wonky eta UK Funky estiloen barna. Orduntxe esango nuke, musika horren guztiaren ekoizpen baliabideei arreta jartzen hasi eta ia guztiz ordenadoreetan oinarrituta zegoela konturatu nintzen. Zera pentsatu nuen: ze demontre? Neure kasa musika egiten saiatuko banintz?"}, {"text_idx": "#000003", "text": "Azkoitiko musika eskolak antolatutako Cubase ikastaro batera apuntatu nintzen baina irakaslearen planteamendua ez nuen batere gustukoa. Instrumentuen grabaketara bideratu zuen kurtsoa eta nik nire kasa sortu nahi nituen soinuak. Baina 2010.urte inguruan, Amsiak, elektronikako musikari azkoitiarrak, beste ikastaro bat iragarri zuen Ableton sekuentziadorearen inguruan. Kurtso honen berri izan nuen bezain pronto, birritan pentsatu gabe, beste bi lagunekin batera parte hartzeko izena eman nuen eta hor bai gozatu eta ikasi nuela. Zorte handia dugu era honetako artista handi eta jakintsu bat Azkoitian bertan izatean. Edozein makina erabiltzeko gai da eta informatika eta teknologia elektroniko guztiak menperatzen ditu. Gainera, produzitzeko etxean ditudan tresna asko berak erosi eta jarriak direla esango nuke, nik ordainduta e? kar kar kar. Asko lagundu zidan hasiera batean."}, {"text_idx": "#000004", "text": "Zeintzuk eta nolakoak izan ziren zure lehen ekoizpenak?\nNire kasa etxean egin eta Soundcloudera igotako doinu batzuk, funtsean. Playground aldizkariko Topanga Kiddo kazetariak idatzi zidan abestiak gustukoak zituela esanez eta beraiek antolatzen zuten Brrrrrrp festaren DJ mix batean sartu zituela azaltzeko. Ni erabat harrituta geratu nintzen, ez bainion inoiz inori nire doinurik bidali eta ez nuen inolaz ere espero igotako haiek oihartzunik izatea. Pixka bat geroago, footwork-a oso gustukoa nuela eta Mike Paradinasek Chicagotik mundu osora atera zuenetik asko jarraitzen nuenez, Facebooken footwork-aren inguruko talderik ba al zegoen bilatzen hasi eta Footwork Juke Spain aurkitu nuen. Hilabete pare baten buruan, lagunarteko ekintza baten modura, doinu bilduma bat argitaratzeko asmoa zuten eta hura osatzeko abestien bila zebiltzaten. Nire doinuak bidaltzera ausartu nintzen. Konturatzerako Iberian juke (2015) bilduma kalean zen nire abesti bat barne. Chicagotik kanpo footwork-a lantzen zuten artista eta ekimenak oso gutxi ziren mundu mailan eta bilduma hark nahiko oihartzun polita lortu zuen. Radio 3-en sarritan jarri zituzten bertako kantuak eta parte hartu zuten hainbat DJ eta artistak Erresuma Batua eta Japoniaraino iritsi zen bira bat antolatu zuten. Gaur arte hori izan dan nire argitarapen \u201cofizial\u201d bakarra, geroztik lur azpian aritu izan naiz berriz ere, kar kar..."}, {"text_idx": "#000006", "text": "Hiru ardatz nagusi sumatu ditut: alde batetik, black-metal kutsua; bestalde, hip-hop ilun industriala (aipatu duzun El-P esaterako..), eta, azkenik, elektronika dantzagarri baina ilun samarra (Demdike Stare, Andy Stott, Surgeon...) Zuzen nabil? Zein elementu sartuko zenituzke (footwork-a akaso) nahasketa horretan?\nAipatu dituzun artista horiek oso gustuko ditut, batez ere Andy Stott eta El-P, footwork-a ere bai noski. Nire diskoan bizitza osoan entzun dudan musikaren aztarnak daudela esatea badago, baina zehazten hastekotan, agian nik bi alderdi nagusi bereiztuko nituzke. Alde batetik, Night Slug zigiluaren ildoari helduz 2013/2014 inguruan Soundcloud plataforman sortutako korrontea eta oraindik jarraitzen duena. Hots, WWWINGS, NON Worldwide, Bala Club, Trrueno, Oxhy, Avbvrn, Visionist, Rabit, Lotic edota Arca moduko artistek jorratzen zuten elektronika arraro eta pittin bat industrial hura. Euskal Herrian Mark Luva-ren Sweat Taste zigiluak azkenaldian atera dituen erreferentziak ere bide horretatik doaz eta oso gustukoak ditut. Merezi adina atentziorik jasotzen ez duen eta guztiz aldarrikatu beharreko ekimen bat dela iruditzen zait. Beste alde batetik, black metalaren eragina ukaezina zait. Mutiilation edo Darkthrone bezalako taldeak eraikitzeko gai diren soinu zikin hori ikaragarri gustatzen zait eta nire musikan bere tokia baduela esango nuke."}, {"text_idx": "#000010", "text": "Txantxak alde batera utzita, herri txiki batean bizitzeak jendetza zabal batengana heltzeko gauzak zailtzen dizkizula garbi dago. Baina ni, nire arloan, beti bakarrik aritu izan naiz. Ez daukat beste kiderik inguru honetan eta horrek nire lan erritmoa makaldu dezakeen arren, bost axola zait niri. Eraginari dagokionez, galdera ona da, baina oso zaila zait erantzutea. Agian Amsia eta Akauzazte moduko artista handiak ondoan izateak kontziente edo inkontzienteki izan du eragin bat nigan, izaera \u201czikin\u201d, \u201cindustrial\u201d horretan, baina ez naiz ziur."}, {"text_idx": "#000014", "text": "Zein dira zure planak, COVID-ek eragindako egoera arraro honetan bada ere, zure lana zuzenean ezagutzera emateko eta musika gehiago sortu eta argitaratzeko?\nKontzerturik ez dut inoiz eman, eta sekulan esaterik ez badago ere, ez daukat inoiz emateko asmorik, ezta pintxatu ere, ez bainaiz DJa. Momentuz etxetik lan egiten jarraituko dut. Nire kasa Soundcloud-era doinuren bat edo beste igoko dut aurten ziurrenik baina plan zehatzik gabe."}]